Zalatoris klop Higgo om PGA-prys | Netwerk24
Deur Marizanne Kok 14 September 2021 20:30
Die Stellenbosser Garrick Higgo se hand is deur Will Zalatoris in die as geslaan toe dié Amerikaner Maandag as die PGA-reeks se Nuweling van die Jaar aangewys is.
Zalatoris en Higgo was in 'n tweestryd om dié gesogte titel gewikkel nadat albei se debuutseisoen groot hoogtepunte opgelewer het. Higgo het sy eerste sege in die reeks behaal in net sy tweede verskyning op die toer, terwyl Zalatoris agt toptien-uitslae, waaronder 'n tweede plek in die Amerikaanse Meesterstoernooi, behaal het.
Die Amerikaner Will Zalatoris is Maandag as die PGA-reeks se Nuweling van die Jaar aangewys. Foto: Reuters
Die Kaliforniër se bestendigheid het uiteindelik swaarder geweeg by sy medespelers, wat moes stem vir hul gunsteling.
Nie Zalatoris of Higgo het aan die begin van die seisoen lidmaatskap in die PGA-reeks gehad nie, maar Higgo het volle spelersregte verwerf toe hy in Junie die Palmetto-kampioenskap gewen het.
Zalatoris, daarenteen, het spesiale tydelike lidmaatskap. Hy het Maandag die eerste speler met dié status geword wat as Nuweling van die Jaar gekroon is sedert Charles Howell III in 2001.
"Hierdie eerbewys was twee jaar gelede nie eens op my radar nie," het die 25-jarige aan Reuters gesê by die Silverado-oord in sy tuisstaat.
"Toe ons vir vier maande rondgesit het weens die Covid-19-pandemie het ek nie eens gedink ek sal in die PGA-reeks speel nie. Ek is vanselfsprekend in die wolke daaroor dat ek dit vermag het."
Zalatoris se opmars na die Nuweling-kroon het verlede September begin toe hy danksy veranderinge aan die kriteria vir die Amerikaanse Ope gekwalifiseer het.
'n Sesde plek in die ope het hom van 'n speelkans in die Amerikaanse Meesterstoernooi verseker en ná 'n uitstekende week het die wêreld voor hom oopgegaan.
Zalatoris was die enigste speler wat al vier rondes by Augusta onder baansyfer voltooi het en het net 'n hou agter die kampioen, Hideki Matsuyama, geëindig. Hy het daarna in al drie die jaar se laaste majors, drie WGC-toernooie en die Spelerskampioenskap gespeel. Hy beklee tans die 31ste plek op die wêreldranglys.